In nomine Domini amen. Ego Guillelmus Bretaigne filius defuncti Herberti Burtaigne burgensis Diuionis pro utilitate et necessitate mea uendidi concessi et quittaui in hereditatem perpetuam uiris religiosis magistro et fratribus Domus Dei de Tylicastro domum quamdam cum omnibus eius pertinentiis sitam Diuione in uico qui uocatur uicus de la Maladiere iuxta domum Ogerii ex una parte et iuxta mansum Oudini Cornuti ex altera. Item uendidi concessi et quittaui in hereditatem perpetuam dictis magistro et fratribus petiam unam uineae sitam retro domum supradictam quae petia uineae sita est iuxta mansum dictae Domus de Tilecastro ex una parte et iuxta mansum liberorum Morin ex altera: et de largo se ingerit praedicta petia uineae a manso liberorum donni Iobelin usque ad Tertalum: Item uendidi concessi et quittaui in hereditatem perpetuam dictis magistro et fratribus mansum unum situm in uico qui uocatur uicus Sancti Martini iuxta mansum Dominici Lotibecenat ex una parte et iuxta domum Pariseti dicti Pastoreal de Chesneto ex altera et haec omnia et singula eis uendidi concessi et quittaui in hereditatem perpetuam prout se tenent insimul et de longo et de largo et ab omni alia parte se ingerunt de quibus omnibus et singulis supradictis ego me penitus deuestiens uirum religiosum fratrem Teobaldum tunc magistrum Domus Dei de Tilecastro nomine ipsius et fratrum ipsius Domus et successorum eorum corporaliter inuestiui et in uerum dominium et pocessionem perpetuam induxi pro uoluntate eorumdem modis omnibus et omni tempore facienda et de pretio uenditionis omnium praedictorum me teneo et habeo in numerata pecunia plenarie et integre pro pagato exceptioni non numerati et non soluti atque non traditi mihi integraliter pretii renuntians penitus et expresse; et teneor ac promitto sub obligatione bonorum meorum mobilium et immobilium praesentium et futurorum et per sacramentum meum pro me et meis heredibus praesentibus et futuris quos ad hoc obligo prestitum corporale omnia et singula supradicta prout in uenditione praesenti sunt contenta et diuisa garantire et deffendere dictis magistro et fratribus et eorum successoribus contra omnes perpetuo et nos pro eisdem et eorum successoribus semper et ubique locorum et in omni curia ecclesiastica et seculari ratione praedictorum propriis sumptibus et missionibus meis opponere respondere et onus litis suscipere et eosdem super praedictis omnibus et singulis conseruare modis omnibus indemnes si qui calumniatores aparerent quod absit de caetero; et in nullo de caetero per me uel per alium uerbo facto consuetudine constitutione et iure quolibet aut modo aliquo alio contraire. Insuper ego Osanna mater dicti Guillelmi et ego Iohannes frater eiusdem Guillelmi et ego Bona uxor ipsius Guillelmi solutionem uestituram uenditionem concessionem et quittationem obligationem permissionem et omnes alias conuentiones praedictas laudamus uolumus concedimus et ratas et firmas habemus et habere promittimus et tenere et seruare firmiter et inuiolabiliter perpetuo et in nullo de caetero per nos uel per alios ratione uel occasione seu iure dotis seu dotalitii uel auoeriae uel diuisionis aut partis non factae uel integraliter non habitae uel modo quolibet alio contraire et haec omnia de uoluntate nostra et concilio nostro confitemur esse facta per sacramentum nostrum prestitum corporale: in quorum testimonium et munimen nos Guillelmus Bona Ozanna et Iohannes praedicti praesentibus litteris sigilla uirorum uenerabilium domini Mercatoris decani capellae Ducis et magistri Alberi decani Christianitatis Diuionensis suplicauimus et fecimus apponi. Actum anno Domini millesimo ducentesimo quinquagesimo quarto mense februario. Sigillatum duplici sigillo in cera uiridi sub duplici cauda pergameni.